Wi hadden hier tau Lan'n en Preister,
Dat was en sihr olt snurrig Mann,
Doch in sin Predigt was hei Meister,
Hei predigt so, dat jedermann
Sick licht dorut vernemen künn;
Un, wat sin Text ok grad müggt sin,
Hei wüßt sin Thema so tau dreihn,
Dat hei kamm rinne in den Sadel,
Von wo ut hei sin leiw Gemein
Mit spitze Würd' un dristen Tadel
So recht tau Water riden künn.
Na, einmal würd sin Text denn sin,
Wo uns' Herr Christus äwer't Water führt
Un wo de Sturm den See uprührt.
Dit deilt hei sick nu nüdlich in:
De irste Deil was »Gott im Sturm«,
De tweite was »Der Mensch im Sturm«,
De drüdd »Der Mensch des Morgens nach dem Sturm«.
So kamm hei denn up't Bramwindrinken
Un von den Bramwin up de Deiweri
Un würd denn sin Gemein – verstehst mir? Wie? –
Gehürig mit den Tunpahl winken.
Sei hadden em sin Wisch uthött,
Un't würd ehr utenanner set't,
Dat nich allein des Nachts Inbreken
Un heimlich Musen Stehlen wir.
»Nein, meine Freunde«, würd hei spreken,
»'s ist Diebstahl auch, wenn einer mir
Die Wiese, ohn' es zu vergüten,
Mit seinen Pferden läßt aushüten.«